Uden varsel skar letbanens gartnere et op til seks meter bredt og 20 år gammelt syrenhegn i Viby-baghave helt ned, så beboerne nu har udsigt til skinner og forbikørende tog.

Annonce

Når man nu har valgt at bo i et gammelt ledvogterhus i Viby, ved man godt, at togene suser forbi på skinnerne et eller andet sted lige bag baghaven.

Men man behøver vel ikke have fuldt udsyn til den trafik.

Når man tidligere kiggede fra haven mod skinner og tog, så det sådan her ud. Man kigger på et tæt, grønt og højt syrenhegn. Efter at letbanen har været forbi med motorsaven, når syrenerne ikke op i mere end 10-15 centimeter. Privatfoto.

Sådan tænker Brian Sten Larsen i disse dage, når han kigger ud af vinduerne eller går rundt i haven omkring sit hus på Sanovej i Viby.

Og udsigten i dag. Lige ud på de travle skinner. Trådhegnet i forgrunden er et, Brian Sten Larsen satte op inde i haven og foran syrenerne for at holde hunden indenfor på matriklen. Foto: Kim Haugaard.

Annonce

På privat grund

Her ryddede et gartnerfirma bestilt af Letbanen i mandags uden varsel hele det op til seks meter brede, høje og tætte syrenhegn, han har brugt mange år på at få til at vokse op som en grøn barriere mellem haven og togtrafikken lige bag den.

Langt hovedparten af syrenerne stod ifølge Brian Sten Larsen inde på hans matrikel.

»Det hele var skåret ned i 10 centimeters højde, da jeg kom hjem fra arbejde i mandags. Jeg blev stiktosset,« siger Brian Sten Larsen.

Annonce

Brudte løfter

Han og naboer i området har tidligere fået brev om, at det er nødvendigt at fælde og beskære træer langs banen, for at der kan blive plads til og sikkerhed omkring de elmaster og ledninger, der skal bruges, når Odderbanen bliver til til letbanen.

»De skrev også, at vi ville blive kontaktet inden, så vi kunne snakke om, hvad der skulle gøres,« siger Brian Steen Larsen.

Natten til fredag i sidste uge blev der fældet træer langs skinnerne, og kl. 4 om morgenen var han ude og tale med ham, der stod i spidsen for træfælderne.

»Han lovede, at de ville ringe og aftale en tid, hvor vi kunne mødes og snakke om det, inden de startede beskæringen bag min have. Jeg hørte intet fra dem fredag og tænkte, at så ringer de nok mandag,« fortæller Brian Sten Larsen.

Annonce

Togstøj og dieseldunst

Mandag eftermiddag var det hele så alligevel uden varsel væltet, så Brian Sten Larsen nu kan sidde på en stol på terrassen - eller i en lænestol i haven - og tælle forbikørende tog.

Dem er der mange af.

Under avisens 20 minutter lange besøg i baghaven, drønede der fem-seks stykker forbi.

»Togstøjen er blevet meget værre, og jeg synes også, der er kommet en dunst af diesel, nu hvor syrenbæltet er væk,« siger Brian Sten Nielsen, mens han står og kigger på de sørgelige rester.

»Der går mindst fem år, før det er vokset bare lidt op igen,« siger han.

Annonce

Krav: Nye syrener og hegn

Så længe har han ikke tænkt sig at vente.

Han er blevet lovet, at der på mandag tropper en repræsentant for gartnerfirmaet og en fra letbanen op på Sanovej for at besigtige skaderne og snakke om dem.

»Jeg skal have en kompensation for det her. De kan jo ikke bare gå ind på privat grund og fælde løs. Jeg forventer, at de planter nye syrener af en pæn højde på min grund og sætter en støjskærm op, som beboerne på den modsatte side af jernbanen tidligere har fået det,« siger Brian Sten Larsen og fortsætter:

»I sidste ende er der jo tale om en - midlertidig - værdiforringelse af mit hus. Hvis jeg havde skullet sælge det i morgen, havde der virkelig været et problem. Det er jo ikke havudsigt, jeg har fået, men udsigt til jernbaneskinner og tog, der suser forbi. Det kan ikke undgå at gøre huset mindre værd.«